CELEX: 
Language: mt
Date: 2017-06-23 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega tal-Kummissjoni (UE) 2015/242 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Il-Politika Komuni tas-Sajd (PKS) il-ġdida tipprevedi l-istabbiliment ta’ organizzazzjonijiet tal-partijiet ikkonċernati, li huma l-Kunsilli Konsultattivi li r-rwol ewlieni tagħhom huwa li jagħtu l-pariri lill-Kummissjoni u lill-Istati Membri kkonċernati dwar kwistjonijiet marbutin mal-ġestjoni tas-sajd u mal-aspetti tas-sajd u tal-akkwakultura li huma soċjoekonomiċi u dawk li għandhom rabta mal-konservazzjoni fil-qasam ta’ kompetenza rispettiv tagħhom. 
            
            
               Fir-Regolament Nru 1380/2013 tal-Parlament Ewropew u tal-Kunsill
                  1
                hemm ir-regoli dwar il-kompiti, il-kompożizzjoni, il-funzjonament u l-finanzjament tal-Kunsilli Konsultattivi, u dan ir-Regolament jagħti s-setgħat lill-Kummissjoni biex tadotta l-atti delegati li jistabbilixxu r-regoli dettaljati dwar il-funzjonament tal-Kunsilli Konsultattivi. 
            
            
               Ir-Regolament ta’ Delega tal-Kummissjoni (UE) 2015/242 tad-9 ta’ Ottubru 2014 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd, u b’mod partikolari dwar l-istruttura u l-organizzazzjoni tal-Kunsilli Konsultattivi.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Dan l-att delegat jemenda d-dispożizzjoni dwar id-definizzjonijiet taż-żewġ kategoriji ewlenin tal-partijiet ikkonċernati li huma rappreżentati fil-Kunsill Konsultattiv skont l-Artikolu 45(1) tar-Regolament 1380/2013 (minn naħa waħda l-industrija tas-sajd u tal-akkwakultura u min-naħa l-oħra s-soċjetà ċivili) u d-dispożizzjoni fir-Regolament ta’ Delega (UE) 2015/242 dwar il-ħatra tal-Kumitati Eżekuttivi tal-Kunsilli Konsultattivi, li jissupplimentaw l-elementi li mhumiex essenzjali fir-Regolament Nru 1380/2013. 
            
            
               Meta wieħed iqis il-kontenut tiegħu, il-konsultazzjonijiet li saru qabel ma ġie adottat dan l-att delegat b’mod ewlieni involvew il-Kunsilli Konsultattivi. Is-suġġett ġie diskuss fid-dettall waqt laqgħa ta’ koordinazzjoni bejn il-Kunsilli Konsultattivi, organizzata mill-Kummissjoni, bil-parteċipazzjoni tal-għaxar Kunsilli Konsultattivi kollha li fil-5 ta’ Diċembru 2016 kienu effettivament qegħdin joperaw, u saru wkoll xi diskussjonijiet informali bejn is-servizzi tal-Kummissjoni u s-segretarjati tal-Kunsilli Konsultattivi. Wara l-laqgħa ta’ koordinazzjoni bejn il-Kunsilli Konsultattivi, għadd ta’ Kunsilli Konsultattivi, jew uħud mill-membri tagħhom ressqu l-fehmiet tagħhom bil-miktub.
            
            
               L-abbozz ġie ppreżentat waqt il-laqgħa tal-Grupp ta’ Esperti dwar is-Sajd u l-Akkwakultura fil-15 ta’ Diċembru 2016, fejn kien hemm preżenti esperti nazzjonali u rappreżentanti tal-Parlament Ewropew u tal-Kunsill.        
            
            
               3.L-ELEMENTI ĠURIDIĊI TAL-ATT DELEGAT
            
            
               Ir-Regolament ta’ Delega tal-Kummissjoni (UE) 2015/242 tad-9 ta’ Ottubru 2014 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd, u b’mod partikolari dwar l-istruttura u l-organizzazzjoni tal-Kunsilli Konsultattivi. Meta dan l-att delegat jidħol fis-seħħ, l-Artikolu 2 u l-Artikolu 4(2) u 4(3) tar-Regolament ta’ Delega (UE) 2015/242 tad-9 ta’ Ottubru 2014 se jiġu emendati. L-għan ta’ dan l-att delegat huwa li jgħin biex il-Kunsilli Konsultattivi jiffunzjonaw tajjeb. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 23.6.2017
            
            
               li jemenda r-Regolament ta’ Delega tal-Kummissjoni (UE) 2015/242 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  2
               , u b’mod partikolari l-Artikolu 45(4) tiegħu,
            
            
               Billi:
            
            
               (1)L-Artikolu 43 tar-Regolament (UE) Nru 1380/2013 jipprevedi l-istabbiliment ta’ Kunsilli Konsultattivi li se jippromwovu rappreżentanza bilanċata tal-partijiet ikkonċernati kollha fil-qasam tas-sajd u tal-akkwakultura u se jikkontribwixxu għall-għanijiet tal-Politika Komuni tas-Sajd.
            
         
         
            
               (2)B’konformità mal-Artikolu 45(4) tar-Regolament (UE) Nru 1380/2013, il-Kummissjoni adottat ir-Regolament ta’ Delega (UE) 2015/242
                  3
                li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd.
            
            
               (3)L-Artikolu 2 tar-Regolament ta’ Delega (UE) 2015/242, fost affarijiet oħra jiddefinixxi t-termini “organizzazzjonijiet tas-settur” u “gruppi ta’ interess oħrajn”, li jirreferu għaż-żewġ kategoriji ta’ partijiet ikkonċernati li huma rrappreżentati fil-Kunsilli Konsultattivi bi qbil mal-Artikolu 45(1) tar-Regolament 1380/2013. 
            
            
               (4)Jeħtieġ li d-definizzjoni tat-terminu “organizzazzjonijiet tas-settur” tinġieb taqbel aħjar mal-kliem tal-Artikolu 45(1) tar-Regolament 1380/2013 biex tiġi evitata l-possibbiltà li jkun hemm diffikultajiet fl-interpretazzjoni.
            
            
               (5)Billi jista’ jkun hemm organizzazzjonijiet imħalltin li jirrappreżentaw kemm lis-settur tas-sajd kif ukoll interessi oħrajn, jeħtieġ li jkun speċifikat li l-assemblea ġenerali tiddeċiedi dwar il-klassifikazzjoni tal-membri tal-Kunsilli Konsultattivi f’waħda miż-żewġ kategoriji msemmijin fl-Artikolu 45(1) tar-Regolament 1380/2013. 
            
            
               (6)L-Artikolu 4 tar-Regolament ta’ Delega (UE) 2015/242 jippreskrivi l-istruttura u l-organizzazzjoni tal-Kunsilli Konsultattivi, u b’mod partikolari l-ħatra tal-Kumitat Eżekuttiv mill-assemblea ġenerali. 
            
            
               (7)Minħabba l-kompożizzjoni tal-Kunsilli Konsultattivi, kif hemm iddefinit fil-punt 2(a) tal-Anness III tar-Regolament (UE) Nru 1380/2013, fejn 60% tas-siġġijiet fl-assemblea ġenerali u fil-Kumitati Eżekuttivi huma allokati għall-organizzazzjonijiet tas-setturi u 40% għall-gruppi ta’ interessi oħrajn, jeħtieġ li ż-żewġ kategoriji jingħataw id-dritt li jiddeċiedu b’mod awtonomu min se jirrappreżentahom fil-kumitat eżekuttiv, u b’hekk tkun garantita rappreżentanza bilanċata tal-partijiet ikkonċernati kollha fil-Kunsilli Konsultattivi.
            
            
               ADOTTAT DAN IR-REGOLAMENT:
            
            
               Artikolu 1
            
            
            
               Ir-Regolament ta’ Delega tal-Kummissjoni (UE) 2015/242 jiġi emendat kif ġej:
            
            
            
               (1)Fl-Artikolu 2, il-paragrafu 2 jinbidel b’dan li ġej:
            
            
               “2. “Organizzazzjonijiet tas-setturi” tfisser organizzazzjonijiet li jirrappreżentaw lill-operaturi fis-settur tas-sajd (fosthom lis-sajjieda impjegati) u, fejn jixraq, lill-operaturi fis-settur tal-akkwakultura, u rappreżentanti mis-setturi tal-ipproċessar u tal-kummerċ.”.
            
            
            
               (2)L-Artikolu 4 huwa emendat kif ġej:
            
            
               (a) Fil-paragrafu 2, jinżied il-punt (c) li ġej:
            
            
               “(c) tiddeċiedi dwar il-klassifikazzjoni tal-membri tal-Kunsilli Konsultattivi fil-kategoriji “organizzazzjonijiet tas-setturi” jew “gruppi ta’ interessi oħrajn”. Dik id-deċiżjoni għandha tkun imsejsa fuq kriterji oġġettivi u verifikabbli, bħalma huma d-dispożizzjonijiet fl-istatuti tal-organizzazzjoni kkonċernata, il-lista tal-membri u n-natura tal-attivitajiet tagħha.”;
            
            
            
               (b)Il-paragrafu 3 huwa sostitwit b’dan li ġej:
            
            
               “3. Skont il-ħatriet li jsiru mill-organizzazzjonijiet tas-setturi u mill-gruppi ta’ interessi oħrajn għas-siġġijiet allokati lilhom rispettivament, l-assemblea ġenerali taħtar Kumitat Eżekuttiv li jista’ jkun fih sa 25 membru. Wara konsultazzjoni mal-Kummissjoni, l-assemblea ġenerali tista’ tiddeċiedi li taħtar Kumitat Eżekuttiv ta’ mhux iżjed minn 30 membru biex tiżgura rappreżentanza xierqa tal-flotot iż-żgħar.”. 
            
         
         
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 23.6.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
               
               
                  
                     (2)
                  ĠU L 354, 28.12.2013, p. 22.
               
               
                  
                     (3)
                  Ir-Regolament ta’ Delega tal-Kummissjoni (UE) 2015/242 tad-9 ta’ Ottubru 2014 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd (ĠU L 41, 17.2.2015, p. 1).